

Guvern nr. 13121 / 27.09.2013

Nr.39 / 23.09.2013

**Către**

 **Guvernul ROMÂNIEI**

 **În atenţia:domnului Victor Viorel PONTA**

 **Prim-ministru al Guvernului**

 Stimate domnule Prim-ministru,

 Constatăm cu deosebită îngrijorare sprijinul pe care-l acordaţi acţiunii de distrugere a Cercetării Ştiinţifice-Dezvoltării Tehnologice din România, a institutelor de cercetare ştiinţifică şi implicit a măsurilor de eliminare / descurajare a personalului care încă mai activează în acest domeniu. De altfel este continuarea unei acţiuni începute încă de la venirea la guvernare în 2012, care a evoluat exponenţial după victoria în alegeri şi promovarea membrilor mafiei universitare transpartinice, conduse din interiorul U.S.L. de d-na Ecaterina Andronescu, d-nii Anton Anton, Andrei Marga şi clientela obedientă numită la conducerea ministerului Mihnea Cosmin Costoiu, Remus Pricopie, Tudor Prisecaru ş.a.

 Cu toate atenţionările transmise pe canalele oficiale, prin intermediul C.S.D.R. şi prin intermediul structurilor internaţionale din care facem parte, aţi ignorat şi ignoraţi interesul naţional, al economiei naţionale şi prestigiului României în lume, compatibilităţii cu structurile europene şi ale strategiei EUROPA 2020, prin desfiinţarea Cercetării Ştiinţifice – Dezvoltării Tehnologice din România, inclusiv a structurilor de dialog social specifice, tolerând până şi promovarea unor acte normative (ordonanţe de urgenţă ş.a.), cu evitarea avizului Consiliului Economic şi Social. Refuzaţi dialogul şi documentele incriminatoare privind activitatea clientelară a unor membrii ai guvernului, flagrant fiind cazul d-lui Eugen Orlando Teodorovici, care pe lângă dezastrul privind fondurile europene pentru perioada 2007-2013, sabotează şi perspectiva 2014-2020, sau a conducerii M.E.N., d-nii Remus Pricopie, Mihnea Cosmin Costoiu şi Tudor Prisecaru, cu privire la situaţia desperată a salariaţilor Institutului Naţional de Cercetare Dezvoltare – I.P.C.U.P. Ploiesti şi a viitorului institutului, un fanion al României în domeniul instalaţiilor şi utilajelor petroliere (realizatorii platformelor de foraj marin ş.a.). Cinismul acestora faţă de situaţia unor specialişti, care au fost furaţi de salarii de un C.A. numit şi coordonat de ministerele economiei, educaţiei şi cercetării, finanţelor atinge apogeul în documentele transmise instituţiei Avocatul Poporului şi salariaţilor, respectiv de d-l Tudor Prisecaru şi d-na Vasilica Cristina Icociu – secretar general adjunct al M.E.N., care contestă şi corectitudinea unor hotărâri judecătoreşti definitive şi irevocabile, ca să nu mai vorbim de jignirea unor specialişti de excepţie.

 Dezinformare şi minciuna o veţi putea constata şi Dumneavoastră dacă veţi avea amabilitatea să citiţi documentele pe care le anexăm la prezenta, inclusiv cele venite de la forurile europene ce au fost sesizate şi nu le veţi trimite „ spre justă şi competentă rezolvare”, prin intermediul d-nei ministru Pană, la M.E.N., aşa cum aţi procedat cu sesizarea C.S.D.R..

 Nu este deloc surprinzător în aceste condiţii, mai ales tinând cont de declaraţiile şi acţiunile anterioare ale conducătorilor mafiei universitare din U.S.L., că, după ce aţi desfiinţat A.N.C.S., în loc să o transformaţi în minister, aşa cum aţi procedat cu Autoritatea pentru Tineret şi Sport şi cum a fost preconizat să evolueze, în urma discuţiilor cu d-l Adrian Năstase, la înfiinţarea ei în 2004, prevedeţi un buget al Cercetării Ştiinţifice – Dezvoltării Tehnologice, fără a avea o structură juridică corespunzătoarte, ci numai o persoană fizică, cu atribuţii împărţite – învăţământ superior „şi” cercetare ştiinţifică (ştiind că provine din mediul universitar-rectorU.P.B., promovat de d-na Ecaterina Andronescu). Era clar şi acum avem şi probe că este o rezervă camuflată de fonduri pentru clientelă, inclusiv prin rectificările negative ale bugetului ministerului, aşa cum s-a procedat şi în guvernările anterioare, dar cu o mare deosebire, nu s-a îndrăznit desfiinţarea structurii juridice corespunzătoare domeniului. Aşa zisele consultări ale partenerilor sociali, după încercările, care continuă cu acordul Dumneavoastră , de a se elimina F.S.L.C.P.R. din peisajul sindical, se fac cu structura sindicală obedientă - Federaţia Alma-Mater, necesară mafiei universitare, pentru justificare în faţa partenerilor europeni ( cine sunt promotorii se constată în C.C.M. la nivelul sectorului de activitate Învăţământ Superior şi Cercetare Ştiinţifică, iar transpartinicul se vede remarcând pe promotoarea acestui sector d-na Sulfina Barbu, inclusiv prin menţinerea acestei anomalii de d-na ministru Mariana Câmpeanu şi cei din M.E.N.). Nu este surprinzător că solicitanţii acestui aberant sector de activitate, d-nii Bogdan Hossu- Federaţia Alma-Mater fiind membră Cartel ALFA şi Dumitru Costin, apropiaţi ai ocupanţilor palatelor Victoria şi Cotroceni sunt beneficiarii unor proiecte europene cu probleme, ce le-au adus fonduri de milioane de euro, pe care d-l ministru Eugen Orlando Teodorovici, nu vrea să le nominalizeze, din acelaşi spirit de clan clientelar, transpartinic.

 Constatând transferul corupţiei către C.E., prin manipulare şi dezinformare, atunci când nu merg metodele clasice, doar avem specialişti formaţi înainte de 1989 ( a se vedea d-nii Mircea Sbârnă, Nicolae Zamfir, Ion Morjan ş.a.), care şi-au creat şi cadre tinere de nădejde, sprijiniţi şi promovaţi de toate guvernările, v-am atenţionat asupra pericolului privind interesul naţional şi credibilitatea României, în ceea ce priveşte propaganda de tip ceauşist pentru aşa numitul Laser de la Măgurele, iar mai recent, tentativa de a dirija fondurile europene pentru Cercetarea Ştiinţifică, către „singurul obiectiv ştiinţific, în afară de Minunea de la Măgurele şi anume SMART SPECIALISATION ”.

 Este evident pentru oricine că acest nou obiectiv este în sarcina Învăţământului Superior, care prin prevederile Legii 1/2011,coroborate cu cele din O.G. 6/2011 şi ale H.G. 1260/2011, unde apare la pagina 26, noul Sector de activitate Învăţământ Superior şi Cercetare Ştiinţifică, şi-a adjudecat şi Cercetarea Ştiinţifică-Dezvoltarea Tehnologică, sporindu-se posibilităţile de „câştig” ale mafiei universitare prin valorificarea corespunzătoare a considerării doctoratelor ca activitate de cercetare şi a acordării titlurilor ştiinţifice, lucru absolut necesar în urma pericolelor tot mai mari legate de piaţa diplomelor universitare şi a fraudării examenelor – a se vedea ultimele cazuri de la Constanţa ş.a.

 Încălcarea prevederilor Cartei Europene a Cercetătorului, a definiţiilor recunoscute internaţional din Manualul Frascati (O.E.C.D.) şi a celor privind învăţământul superior  în spiritul procesului Bologna, de creare a Spaţiului Învăţământului Superior European, odată cu reorganizarea studiilor universitare pe trei cicluri succesive (licenta, masterat, doctorat), este o practică curentă pentru Andrei Marga, Ecaterina Andronescu şi Anton Anton, care a inventat şi Aria Românească a Cercetării, versus Aria Europeană a Cercetării,creaţie care cuprinde în primul rând universitarii, dând şi un ordin prin care se echivalează, în mod univoc, titlurile universitare cu cele ştiinţifice, pentru a nu mai pierde timpul.

 Prin măsurile adoptate, care au condus la eliminarea activităţii de Cercetare Ştiinţifică-Dezvoltare Tehnologică din structura guvernului, în contradicţie chiar cu prevederile Constituţiei României, pe care nu aţi apucat încă să o modificaţi (ştiind că în propunerea de modificare aţi avut grijă să modificaţi şi art. 135(2c)), prin susţinerea acordată grupului clientelar universitar în deturnarea fondurilor bugetului naţional şi a fondurilor europene destinate domeniului Cercetării Ştiinţifice, cu toate că aţi fost informat şi aţi refuzat analiza sesizărilor, vă faceţi vinovat de complicitate cu grupul clientelar universitar,la sabotarea economiei naţionale şi a prestigiului României în U.E. prin eliminarea elementului cheie al strategiei Europa 2020, Cercetarea Ştiinţifică-Dezvoltarea Tehnologică românească, componentă a Cercetării Ştiinţifice-Dezvoltării Tehnologice europene.

 Această Notă este ultima încercare de a rezolva pe cale amiabilă starea inadmisibilă în care aţi fost „sfătuit” de membrii marcanţi ai mafiei universitare, să aduceţi un domeniu de interes vital pentru România şi viitorul ei - Cercetarea Ştiinţifică-Dezvoltarea Tehnologică, a dispreţului faţă de situaţia desperată a personalului din cercetare – proiectare şi încălcarea normelor europene, consider, ca urmare a „serviciilor” aduse de respectivii, într-un moment critic pentru Dumneavoastră, prin intermediul aşa zisei Comisii de etică pentru Cercetarea Ştiinţifică, creată şi controlată de aceştia.

 Aşteptăm convocarea pentru o analiză urgentă a situaţiei, însoţită de măsurile minimale, transmise Dumneavoastră şi înregistrate la guvern cu nr. 9857 din 11.07.2013, în maxim o săptămână, din momentul înregistrării prezentei.

 Cu încredere în receptarea corectă a demersului şi revenirea la normal,

 Preşedinte F.S.L.C.P.R.

 Radu MINEA

 Anexăm la prezenta:

1. Nota înaintată de d-l Tudor Prisecaru, cu nr. 2223/TP/21.08.2013
2. Nota d-nei Vasilica Cristina Icociu, cu nr. 17488 / 22.08.2013
3. Comunicatul C.E.S.E.
4. Măsuri de relansare a activităţii de C.Ş.-D.T., cu nr. 9857/ 11.07.2013
5. Scrisoare de susţinere C.F.D.T.-Cadres